Ensin törmäsi – Sitten Googlen auto sai patentin törmäyksenestosta - T&T
15.3.2016 klo 07:56
Tähän oveen Googlen auto törmäsi.
Google on saanut patentin tekniikasta, jolla robottiauto välttää bussiin törmäämisen. Ironisesti patentti tuli vain vähän sen jälkeen, kun yhtiön auto törmäsi bussiin, kertoo Autoblog.
Patentti kuvaa tekniikan, jolla itsenäisesti kulkeva auto tunnistaa bussin. Patenttihakemus lähetettiin maaliskuussa 2014 ja hyväksyttiin tämän vuoden maaliskuun kahdeksantena päivänä. T&T kertoi, että tämän vuoden helmikuussa Googlen auto oli törmännyt bussiin.
Törmäysten välttämiseen tarkoitettu tekniikka skannaa auton ympärillä liikkuvia ajoneuvoja ja mittaa niiden kokoa. Riittävän isoista kohteista auto etsii merkkejä bussista, kuten väriä, stop-nappulaa tai sanaa "koulu".
Jos auto tunnistaa liikkuvansa koulubussin läheisyydessä, se ajaa tavallista varovaisemmin. Lisäksi jos auto huomaa, että bussissa painetaan stop-nappulaa, auto ennakoi, että sisältä tulee tielle jalankulkijoita.
Patentin kuvaama tekniikka ei olisi kuitenkaan estänyt helmikuista kolaria. Googlen oma tutkinta syyttää kolarista osittain inhimillistä virhettä. Ajotietokone teki virheen, mutta henkilöauton kyydissä ollut ihmiskuljettaja ei estänyt tapahtumaa. Kumpikin tulkitsi tilanteen niin, että koulubussi olisi antanut tilaa, vaikka se ei antanut.
Onnettomuuden jälkeen Google on korjannut algoritmia niin, ettei auto enää oleta, että suuret ajoneuvot, kuten koulubussit, antaisivat tietä.